Kluknava

Kluknava (, ) je obec na Slovensku v okrese Gelnica. Nachádza sa v juhovýchodnej časti Spiša, v Kluknavskej kotline, ktorá je súčasťou Hornádskej kotliny.

 Dejiny 
Prvá písomná zmienka o obci je z roku 1304, kedy sa spomína ako „CLICHNO“. V roku 1316 sa už spomína ako CLUCHNOW-CLYCHNOW,v roku 1336 ako KLUKNOW,v roku 1786 ako KLUKNAWA a v roku 1920 ako KLUKNAVA.

Slovenské meno má podľa kľuky Hornádu, ktorá je zavinená Dolinským potokom, ktorý obcou preteká. Kluknava ako samostatná obec vznikla na základoch staršej Richnavy. 

 Kultúra a zaujímavosti  
 Pamiatky 
 Rímskokatolícky kostol sv. Kataríny Alexandrijskej, jednoloďová pôvodne renesančná stavba s polygonálne ukončeným presbytériom a predstavanou vežou z obdobia okolo roku 1555. Pôvodne vznikol ako protestantská stavba. V roku 1710 prešiel rozsiahlou barokovou prestavbou, kedy došlo k rozšíreniu presbytéria. Ďalšie rozšírenie kostola bolo realizované v roku 1809, kedy rozšírili loď. Poslednou prestavbou prešiel v roku 1940, kedy bol nanovo zariadený podľa návrhu V. A. Zavarského. Interiér je zaklenutý krížovými klenbami. Nachádza sa tu murovaná empora. Vo veži sa nachádzajú dva zvony, z rokov 1599 od Urbana Spiegera a z roku 1645 od Juraja Wierda z Prešova. Fasády kostola sú členené lizénovými rámami a opornámi piliermi. Veža je členená pilastrami a ukončená barokovou helmicou s laternou. 

 Kaplnka sv. Jána Nepomuckého, baroková stavba na štvorcovom pôdoryse so segmentovým uzáverom z druhej polovice 18. storočia. Zaklenutá je valenou klenbou. Nachádza sa tu rokokový oltár s drevorezbou sv. Jána Nepomuckého. Fasáda kaplnky je členená pilastrami s trouholníkovou atikou. Ukončená je zvonovitou helmicou s laternou. 

 Kaplnka sv. Joachima a sv. Anny, jednoloďová stavaba s polygonálnym ukončením presbytéria a malou strešnou vežou z roku 1632. Nachádza sa v lesoch nad obcou. Kaplnku nechala vybudovať Anna Čáki-Vešeléniová. Fasády má členené lizénami a polkruhovo ukončené okná. Kaplnka je dodnes miestom odpustov.

 Čákiovský kaštieľ, jednopodlažná štvorkrídlová baroková stavba z rokov 1715-1720. Pôvodne patril kluknavsko-iliašovskej vetve rodu Čákiovcov. Na stavbu kaštieľa bol použitý materiál zo zničeného richnavského hradu. Objekt má manzardovú strechu a štyri nárožné veže so zvonovitými helmicami. V súčasnosti sa tu nachádza hotel. 

 Štefánska Huta, budova amalgamácie, technická pamiatka z rokov 1845-1848. Ide o prvú továreň v Európe na elektrolytickú výrobu medi. Ďalej sa v nej vyrábala ortuť, striebro a antimón. Z objektov huty ostali však už iba fragmenty.

 Derevený most spájajúci Kluknavu s osadou Štefánska Huta, technická pamiatka z roku 1832. V rokoch 1981-1984 prešiel obnovou.

 Turistika 
Okolité lesy ponúkajú návštevníkom možnosť oddýchnuť si v peknom príjemnom prostredí. Z obce je možnosť výstupu na Roháčku (), kde je postavená poľovnícka chata, v ktorej je možnosť ukrytia pred nepriazňou počasia. Každoročne sa organizuje výstup na tento vrch Čiernej hory.

Tak isto je možné navštiviť aj vežu Green Point.

 Referencie 

 Iné projekty 

 Externé odkazy 



Kategória:Obce okresu Gelnica